Annettuaan kaikki nämä ohjeet kahdelletoista opetuslapselleen -
Jeesus lähti muihin sen seudun kaupunkeihin -
opettamaan ja julistamaan.
Kun Johannes vankilassa kuuli Kristuksen teoista, -
hän lähetti opetuslapsensa kysymään: -
"Oletko sinä se, jonka on määrä tulla, vai pitääkö meidän odottaa toista?"
Jeesus vastasi heille: "Kertokaa Johannekselle, mitä kuulette ja näette:
Sokeat saavat näkönsä ja rammat kävelevät, -
spitaaliset puhdistuvat ja kuurot kuulevat, -
kuolleet herätetään henkiin ja köyhille julistetaan ilosanoma.
Autuas se, joka ei minua torju."
Heidän mentyään Jeesus alkoi puhua ihmisille Johanneksesta: -
"Mitä te lähditte autiomaahan katsomaan?
Ruokoako, jota tuuli huojuttaa? Vai mitä odotitte näkevänne?
Kenties hienosti pukeutuneen miehen?
Kuninkaanlinnoista te niitä löydätte, jotka hienostelevat vaatteillaan!
Mitä te sitten odotitte näkevänne? Profeetanko?
Aivan oikein, ja minä sanon teille, että hän on enemmänkin kuin profeetta.
Hän on se, josta on kirjoitettu: -
- Minä lähetän sanansaattajani sinun edelläsi, hän raivaa sinulle tien.
"Totisesti: yksikään naisesta syntynyt -
ei ole ollut Johannes Kastajaa suurempi, -
mutta kaikkein vähäisin, joka on taivasten valtakunnassa, -
on suurempi kuin hän.
Johannes Kastajan päivistä asti taivasten valtakunta on ollut -
murtautumassa esiin, ja jotkut yrittävät väkivalloin temmata sen itselleen.
Kaikki profeetat ja laki ovat Johannekseen asti olleet ennustusta, -
ja uskokaa tai älkää, juuri hän on Elia, jonka oli määrä tulla.
Jolla on korvat, se kuulkoon!
"Mihin minä vertaisin tätä sukupolvea?
Se on kuin torilla istuvat lapset, jotka huutavat toisilleen: -
'Me soitimme teille huilua, mutta te ette tanssineet, -
me pidimme valittajaisia, mutta te ette itkeneet mukana.'
Johannes tuli, hän ei syö eikä juo, -
ja ihmiset sanovat: ’Hänessä on paha henki.’
Ihmisen Poika tuli, hän syö ja juo, ja ihmiset sanovat: -
’Mikä syömäri ja juomari, publikaanien ja muiden syntisten ystävä!’
Mutta Viisauden teoista Viisaus tunnetaan!"
Sitten Jeesus alkoi soimata niitä kaupunkeja, joissa hän oli useimmat -
voimatekonsa tehnyt, siitä etteivät ne olleet tehneet parannusta:
"Voi sinua, Korasin! Voi sinua, Betsaida!
Jos teidän kaduillanne tehdyt voimateot olisi tehty Tyroksessa tai -
Sidonissa, niiden asukkaat olisivat jo aikoja sitten -
verhoutuneet säkkiin ja tuhkaan ja kääntyneet.
Minä sanon teille: -
Tyros ja Sidon pääsevät tuomiopäivänä vähemmällä kuin te.
"Entä sinä, Kapernaum, korotetaanko sinut muka taivaaseen?
Alas sinut syöstään, alas tuonelaan saakka!
Jos sinun kaduillasi tehdyt voimateot olisi tehty Sodomassa, -
se olisi pystyssä vielä tänäkin päivänä. Minä sanon: -
Sodoman maa pääsee tuomiopäivänä vähemmällä kuin sinä."